**LĪGUMS Nr. \_\_\_\_\_\_\_\_**

**Par** **praktiskām apmācībām “Vēsturisko ēku koka logu restaurācija”**

**Rīgā, 2025. gada \_\_\_\_\_\_\_\_\_\_\_\_\_\_**

Rīgas valstspilsētas pašvaldības, reģistrācijas Nr. 90011524360,iestāde **Rīgas valstspilsētas pašvaldības Īpašuma departaments,** juridiskā adrese Riharda Vāgnera iela 5, Rīga, LV–1050 (turpmāk – departaments), kura vārdā saskaņā ar Rīgas valstspilsētas pašvaldības 18.06.2013. nolikuma Nr. 367 “Rīgas valstspilsētas pašvaldības Īpašuma departamenta nolikums” 12.10. apakšpunktu rīkojas direktors Vladimirs Ozoliņš, un

**Vārds Uzvārds**, personas kods \_\_\_\_\_\_-\_\_\_\_\_, deklarētā dzīvesvieta: \_\_\_\_\_\_\_\_\_\_, Rīga, LV-\_\_\_\_, (turpmāk – dalībnieks), turpmāk tekstā kopā saukti Līdzēji,

pamatojoties uz departamenta \_\_.\_\_.2025. lēmumu (turpmāk – lēmums) par praktiskām apmācībām “Vēsturisko ēku koka logu restaurācija” iesniegtā pieteikuma “Ēkas \_\_\_\_\_\_\_, Rīgā, kadastra apzīmējums \_\_\_\_\_\_\_\_\_\_, koka logu restaurācija” (turpmāk – pieteikums) apstiprināšanu, noslēdz šādu līgumu (turpmāk – Līgums):

**I. Līguma priekšmets**

1.1. Līgums nosaka praktisko apmācību “Vēsturisko ēku koka logu restaurācija” (turpmāk – apmācības) īstenošanas kārtību, kā arī departamenta un dalībnieka tiesības, pienākumus un atbildību.

1.2. Departaments nodrošina dalībniekam apmācību īstenošanu departamenta restaurācijas darbnīcā, Krāsotāju ielā 12, Rīgā (turpmāk – darbnīca).

1.3. Dalībnieks apņemas apmācību ietvaros veikt ēkas \_\_\_\_\_\_\_\_, Rīgā koka loga ārējās vērtnes (turpmāk – izstrādājums) restaurācijas darbus.

1.4. Ja departaments ir atzinis apmācību īstenošanas faktu saskaņā ar Līguma 2.7. apakšpunktu, dalībniekam tiek kompensētas izmaksas par izstrādājuma restaurācijas procesā izmantotiem materiāliem (turpmāk – kompensācija), bet ne vairāk kā 1 000.00 *euro* (viens tūkstotis *euro* 00 centi) apmērā.

1.5. Apmācību īstenošanas termiņš saskaņā ar apmācību grafiku (turpmāk – grafiks) ir **no \_\_.\_\_.2025. līdz \_\_.\_\_.2025.** Grafiks ir pievienots Līgumam kā **pielikums**.

**II. Apmācību īstenošanas un kompensācijas izmaksāšanas kārtība**

2.1. Dalībnieks nodrošina izstrādājuma transportēšanu uz darbnīcas telpām 5 (piecu) darba dienu laikā pēc Līguma noslēgšanas.

2.2. Darbnīcas speciālists sagatavo izstrādājuma restaurācijas aprakstu par restaurācijas metodiku un veicamo darbu secību, kā arī detalizētu restaurācijas darbu materiālu apjomu sarakstu.

2.3. Uzsākot apmācības dalībnieks piedalās ievadlekcijā par izstrādājumam nepieciešamo restaurācijas darbu un materiālu analīzi, kurā darbnīcas speciālisti arī veic restaurācijas darbu parauga demonstrējumus.

2.4. Atbilstoši restaurācijas aprakstam, grafikam un darbnīcas speciālistu norādījumiem dalībnieks veic izstrādājuma restaurācijas darbus.

2.5. Darbnīcas speciālisti uzrauga restaurācijas darbu atbilstību restaurācijas aprakstam un grafikam. Ja nepieciešams, darbnīcas speciālisti sniedz dalībniekam norādījumus vai praktisku palīdzību restaurācijas darbu veikšanā.

2.6. Pēc darbu pabeigšanas dalībnieks nodrošina izstrādājuma transportēšanu uz Līguma 1.3.apakšpunktā norādīto adresi un ievietošanu objektā.

2.7. Departaments izmaksā kompensāciju pēc apmācību īstenošanas, t.i., pēc izstrādājuma restaurācijas aprakstā paredzēto darbu pabeigšanas, ieskaitot darbu pabeigšanas fakta saskaņošanu valsts un pašvaldības iestādēs ārējos normatīvajos aktos noteiktajā kārtībā, kā arī kompensācijas maksājuma saņemšanai noteikto dokumentu iesniegšanas departamentam Līgumā noteiktajā kārtībā un termiņā, ievērojot Līguma 2.8. un 2.9.apakšpunktos paredzētos noteikumus.

2.8. Kompensācija dalībniekam tiek samaksāta pilnā apmērā, ja:

2.8.1. visi materiālu iegādei paredzētie izdevumi ir veikti Līguma 1.5. apakšpunktā norādītajā laika posmā;

2.8.2. visi izstrādājuma restaurācijas aprakstā paredzētie darbi ir veikti atbilstoši Grafikam;

2.8.3. dalībnieks Līguma 1.5. apakšpunktā noteiktā termiņa ietvaros ir iesniedzis departamentam visus Līguma 2.9. apakšpunktā norādītos dokumentus un tie Līgumā noteiktajā kārtībā tika atzīti par atbilstošiem.

2.9. Kompensācijas maksājuma saņemšanai dalībnieks iesniedz departamentam šādus dokumentus:

2.9.1. rakstisku pārskatu par finanšu līdzekļu izlietojumu apmācību īstenošanas ietvaros (turpmāk – Pārskats), kas ir noformēts, pielietojot pārskata veidlapu, kas ir pieejama interneta vietnē [www.atjauno.riga.lv](http://www.atjauno.riga.lv) sadaļā “Koka Rīga”;

2.9.2. dalībnieka veikto maksājumu apliecinošos dokumentus (kases čeki un Valsts ieņēmumu dienestā reģistrētas kvītis), kas ļauj nepārprotami secināt, ka ir apmaksāta restaurācijas darbu materiālu apjomu sarakstā norādīto materiālu iegāde.

2.10. Par neatbilstoši veiktiem izdevumiem Līgumā tiek atzīti izdevumi, par kuriem dalībnieks nav iesniedzis Līguma 2.9. apakšpunktā norādītos dokumentus vai iesniegtie dokumenti neatbilst Līguma prasībām, izdevumi ir veikti ārpus Līguma 2.8.1. apakšpunktā noteiktā perioda un/vai kurus departaments apmācību īstenošanas ietvaros ir atzinis par tādiem, kas radušies, pārkāpjot Līguma vai normatīvo aktu prasības.

2.11. Departaments izmaksā kompensāciju daļā, ja:

2.11.1. tiek konstatēti neatbilstoši veiktie izdevumi;

2.11.2. apmācību pilnai un atbilstošai īstenošanai faktiski izlietots mazāk finanšu līdzekļu, nekā norādīts izstrādājuma restaurācijas aprakstā minētajos apjomos. Šajā gadījumā kompensācijas summa tiek samazināta atbilstoši faktiskajai izmaksu kopsummai.

2.12. Departaments neveic dalībniekam kompensācijas izmaksu, ja:

2.12.1. Dalībnieks nav pilnībā īstenojis apmācības Līgumā noteiktajā termiņā;

2.12.2. Kompensācijas izmaksai iesniegtie dokumenti nav sagatavoti atbilstoši Līguma noteikumiem vai nav iesniegti visi Līgumā noteiktie dokumenti;

2.12.3. visi kompensācijas saņemšanai iesniegtajos dokumentos norādītie izdevumi atzīti par neatbilstoši veiktiem;

2.12.4. dalībnieks nav novērsis departamenta norādītos apmācību īstenošanā konstatētos normatīvo aktu un Līguma saistību pārkāpumus vai darbnīcas speciālistu norādītos trūkumus;

2.12.5. Līgumā noteiktais apmācību īstenošanas termiņš ir nokavēts tiktāl, ka kompensācijas samaksa, ievērojot Līguma 6.4.2. apakšpunktu, kļuvusi neiespējama;

2.12.6. nav izpildīti citi dalībnieka pienākumi, kuri ir tieši saistīti ar apmācību rezultāta sasniegšanu, Līguma spēkā esamību un Līguma izpildi apliecinošu dokumentu nodrošināšanu.

2.13. Departamentam ir tiesības atlikt kompensācijas maksājumu, ja tās saņemšanai iesniegtajos dokumentos ir konstatētas kļūdas, kuras saprātīgā termiņā ir novēršamas, negrozot apmācību īstenošanas faktisko rezultātu un apmācību izpildes dokumentāciju, vai nav iesniegti visi Līgumā noteiktie kompensācijas maksājuma saņemšanai nepieciešamie dokumenti, ciktāl tas neietekmē Līgumā noteiktās departamenta tiesības un kompensācijas samaksas iespējamos maksimālos termiņus.

2.14. Izvērtējot Pārskatu un tam pievienotos dokumentus un konstatējot, ka visas prasības kompensācijas saņemšanai ir izpildītas, departaments apstiprina pārskatu un nosūta apstiprinātā pārskata kopiju dalībniekam .

2.15. Kompensācija tiek izmaksāts dalībniekam, pamatojoties uz dalībnieka piestādīto rēķinu, kurš tiek iesniegt kopā ar Līguma 2.9.1. apakšpunktā minēto Pārskatu.

2.16. Rēķinu dalībnieks piestāda pēc Pārskata apstiprināšanas, izmantojot Rīgas valstspilsētas pašvaldības e-pakalpojumu “rēķina iesniegšana” Rīgas valstspilsētas pašvaldības pakalpojumu portālā <https://www.eriga.lv>. Rēķina maksājuma pamatojumā obligāti jānorāda šāda informācija: “Kompensācijas maksājums saskaņā ar Līgumu Nr. DI –25- \_\_\_- lī par praktiskām apmācībām “Vēsturisko ēku koka logu restaurācija””.

2.17. Līguma izpilde tiek finansēta no departamenta pamatbudžeta programmā 03.01.00. “Rīgas valstspilsētas pašvaldības Īpašuma departamenta darbības un nekustamā īpašuma izmatošanas procesu nodrošinājums” apstiprinātajiem līdzekļiem saskaņā ar spēkā esošajiem normatīvajiem aktiem un Rīgas domes noteikto kārtību.

**III. Departamenta tiesības un pienākumi**

3.1. Departaments apmācību ietvaros nodrošina dalībniekam:

3.1.1. teorētisko un praktisko iemaņu apgūšanu par izstrādājumam nepieciešamajiem restaurācijas darbiem;

3.1.2. darbnīcas telpu un instrumentu izmantošanu atbilstoši grafikam.

3.2. Apmācību īstenošanas laikā departaments var veikt šādas Līguma izpildes kontroles darbības:

3.2.1. restaurācijas darbu progresa pārbaudi atbilstoši grafikam;

3.2.2. apmācību izdevumu atbilstības pārbaudi;

3.2.3. apmācību ietvaros veikt apmācību procesa norises uzraudzību.

3.3. Departamentam veicot apmācībās paredzēto darbu uzraudzību, darbnīcas speciālistu norādījumi ir saistoši dalībniekam. Darbnīcas speciālistu norādījumu neizpilde tiks uzskatīta par Līguma nepienācīgu izpildi.

3.4. Dalībnieka iesniegtos Līguma 2.9. apakšpunktā minētos dokumentus kompensācijas maksājuma saņemšanai departaments izskata 20 (divdesmit) kalendāra dienu laikā no to saņemšanas brīža. Departamentam pārbaudes laikā ir tiesības pieprasīt no dalībnieka papildus informāciju un dokumentus, kā arī rakstiskus skaidrojumus. Pieprasītā informācija skaidrojumi un dokumenti iesniedzami šajā apakšpunktā noteiktā termiņa ietvaros. Ja dalībnieks ir nokavējis pieprasītās informācijas un dokumentu iesniegšanu kā dēļ kompensācijas samaksa kļuva neiespējama, departaments par to neatbild.

3.5. Departaments veic kompensācijas maksājumu 20 (divdesmit) kalendāra dienu laikā pēc visu Līgumā noteikto kompensācijas maksājuma saņemšanai nepieciešamo dokumentu saņemšanas un izvērtēšanas, ja tie pilnībā atbilst Līguma prasībām. Par kompensācijas maksājumu kavējumu departamentam ne līgumsods, ne likumiskie procenti netiek piemēroti.

3.6. Līgumā noteiktajos gadījumos un kārtībā departamentam ir tiesības samazināt kompensācijas apmēru vai pilnībā neveikt kompensācijas izmaksu, ja iestājušies Līgumā noteiktie priekšnosacījumi, par ko departaments rakstveidā informē dalībnieku.

3.7. Līgumā noteiktajos gadījumos, departamentam ir tiesības vienpusēji pirms termiņa atkāpties no Līguma, neatlīdzinot dalībniekam nekādus zaudējumus.

**IV. Dalībnieka pienākumi un tiesības**

4.1. Dalībniekam ir pienākums ievērot darbnīcas iekšējās kārtības noteikumus, darba drošības un ugunsdrošības noteikumus, kā arī instrukcijas darbam ar instrumentiem un ķīmiskajām vielām.

4.2. Dalībnieks apņemas īstenot apmācības atbilstoši izstrādājuma restaurācijas aprakstam un grafikam.

4.3. Dalībniekam ir tiesības darbnīcas speciālistu uzraudzībā izmantot darbnīcas telpas un instrumentus atbilstoši grafikam.

4.4. Apmācību īstenošanas ietvaros dalībniekam ir pienākums ievērot un izpildīt darbnīcas speciālistu norādījumus apmācībās paredzēto darbu kvalitātes nodrošināšanai.

4.5. Dalībniekam ir pienākums pēc departamenta pieprasījuma sniegt rakstveida paskaidrojumus par apmācību īstenošanas gaitu, tai skaitā grafikā noteikto termiņu ievērošanu.

4.6. Dalībniekam ir tiesības Līgumā noteiktos gadījumos iesniegt departamentam piedāvājumu grozīt Līgumu. Šāda piedāvājuma iesniegšana nerada departamentam pienākumu piekrist Līguma grozīšanai vai piedāvātam grozījumu saturam un nosacījumiem.

4.7. Dalībniekam ir tiesības pieteikt apmācību termiņa izmaiņas bez Līguma grozīšanas, ja tās nepārsniedz 2 (divas) apmeklējuma dienas, ievērojot nosacījumu, ka apmācību īstenošanas beigu termiņš nevar pārsniegt 15.10.2025;

4.8. Dalībniekam nav atļauts samazināt izstrādājuma restaurācijas aprakstā norādīto darbu kvalitātes līmeni, iegādājoties mazāk kvalitatīvus materiālus vai veicot jebkādas citas darbības vai pasākumus, kuri samazina apmācību rezultāta kvalitāti un ilgtspēju.

4.9. Dalībniekam ir tiesības saņemt kompensāciju Līgumā noteiktajā termiņā, ja ir izpildīti visi Līgumā noteiktie priekšnosacījumi tās saņemšanai.

4.10. Parakstot Līgumu, dalībnieks atļauj departamentam apstrādāt personas datus, kurus dalībnieks ir iesniedzis departamentam uz Līguma parakstīšanas brīdi. Datu apstrādes mērķis ir Līguma administrēšana, kā arī citas aktivitātes, kuras ir saistītas ar pakalpojuma administrēšanu atbilstoši Fizisko personu datu aizsardzības likumā noteiktajam.

**V. Līguma grozīšana**

5.1. Līdzēji var grozīt Līgumu tikai noslēdzot par to attiecīgu rakstveida vienošanos, ievērojot spēkā esošo normatīvo aktu prasības.

5.2. Grozījumus Līgumā noformē rakstveidā. Līdzēju abpusēji parakstīti Līguma grozījumi stājas spēkā to parakstīšanas dienā.

5.3. Grozījumi veicami, ievērojot šādus nosacījumus:

5.3.1. grozījumu nepieciešamība ir saistīta ar iepriekš neparedzētiem apstākļiem, kurus dalībnieks nevarēja ieplānot vai paredzēt, kā arī grozījumi ir nepieciešami, lai nodrošinātu apmācībās noteiktā mērķa sasniegšanu;

5.3.2. netiek mainīti Līguma 1.3. apakšpunktā noteiktie darbi;

5.3.3. apmācību termiņa grozījumi nepārsniedz vienu kalendāro nedēļu;

5.3.4. apmācību termiņa grozījumus dalībnieks var pieteikt ne vairāk kā 3 (trīs) reizes.

5.4. Lai ierosinātu Līguma grozījumus par apmācību īstenošanas termiņu, dalībnieks rakstiski iesniedz departamentam pamatotu piedāvājumu grozīt Līgumu, pielikumā pievienojot atbilstoši veicamajām izmaiņām koriģētu grafiku, ja tas ir nepieciešams un iespējams, kurā ir ievērots nosacījums, ka apmācību īstenošanas beigu termiņš nevar pārsniegt 15.10.2025.

5.5. Lēmumu par grozījumiem Līgumā departaments pieņem 10 (desmit) darba dienu laikā no Līguma 5.4. apakšpunktā minēto dokumentu saņemšanas.

Gadījumā, ja dalībnieka iesniegtais Līguma grozījumu piedāvājums neatbilst 5.4. apakšpunktā izvirzītiem nosacījumiem, tas netiek izskatīts.

5.6. Departaments var lemt par Līgumā noteiktā apmācību īstenošanas termiņa grozījumiem, sastādot par to attiecīgu rakstveida vienošanos un ievērojot šādus nosacījumus:

5.6.1. pamatotu lūgumu grozīt grafikā noteikto termiņu dalībnieks ir iesniedzis nekavējoties pēc tam, kad par šādu nepieciešamību viņam kļuva zināms;

5.6.2. ja termiņa pagarināšana ir nepieciešama no dalībnieka neatkarīgu apstākļu dēļ un dalībnieks no savas puses ir veicis visus nepieciešamos un saprātīgus pasākumus, lai nepieļautu Līgumā noteiktā termiņa neievērošanu, un apmācību īstenošanas beigu termiņš pēc grozījumiem nepārsniedz 15.10.2025.

**VI. Līguma darbība un izbeigšana**

6.1. Līgums stājas spēkā pēc tā abpusējas parakstīšanas un reģistrēšanas departamenta lietvedības sistēmā un ir spēkā līdz pilnīgai Līdzēju saistību izpildei vai izbeigšanai saskaņā ar Līgumā noteikto.

6.2. Līgums zaudē spēku, ja dalībnieks nav uzsācis apmācību īstenošanas aktivitātes 5 (piecu) sekojošo darba dienu laikā no Līguma 1.3. apakšpunktā norādīta perioda sākuma datuma. Par šo apstākli Departaments paziņo dalībniekam, nosūtot paziņojumu.

6.3. Līgums var tikt izbeigts pēc dalībnieka rakstiskas atteikšanās no apmācību īstenošanas.

6.4. Departamentam ir tiesības, nosūtot attiecīgu rakstisku paziņojumu dalībniekam, vienpusēji atkāpties no Līguma, ja dalībnieks nepilda Līgumu, tajā skaitā, ja:

6.4.1. dalībnieks nav ievērojis Līgumā noteikto apmācību īstenošanas sākuma vai beigu termiņu;

6.4.2. dalībnieks nav apmeklējis apmācības nepārtraukti vismaz 10 apmeklējuma reizes;

6.4.3. dalībnieks nav izpildījis izstrādājuma restaurācijas aprakstā paredzētos darbus un nav sasniedzis apmācību mērķi.

6.4.3. dalībnieks atkārtoti pēc departamenta rakstiska paziņojuma novērst trūkumus vai pārkāpumus, nepilda Līgumā noteiktās saistības;

6.4.4. ja apmācības nav īstenotas līdz **15.10.2025.**

**VII. Strīdu izskatīšanas kārtība**

7.1. Līdzēji apņemas visus jautājumus, kas saistīti ar Līguma izpildi, risināt pārrunu ceļā, bet, ja pārrunas nav bijušas sekmīgas, strīdu izskata tiesa Latvijas Republikas normatīvajos aktos noteiktajā kārtībā.

**VIII. Nepārvarama vara**

8.1. Ja Līdzēji nevar pilnīgi vai daļēji izpildīt savas saistības tādu apstākļu dēļ, kurus izraisījusi jebkāda veida dabas stihija, ugunsgrēks, militāras akcijas, blokāde, streiki, valsts varas vai pārvaldes institūciju pieņemtie lēmumi, saistību izpildes termiņš tiek pagarināts par laiku, kas vienāds ar iepriekš minēto apstākļu izraisīto aizkavēšanos.

8.2. Ja 8.1. apakšpunktā minētie apstākļi ilgst ilgāk par 1 (vienu) mēnesi, tad Līdzējiem ir tiesības vienpusējā kārtā izbeigt Līgumu.

8.3. Līdzējam, kuram kļuvis neiespējami izpildīt saistības minēto apstākļu dēļ, 5 (piecu) darba dienu laikā rakstveidā jāpaziņo otram Līdzējam par šādu apstākļu rašanos vai izbeigšanos.

8.4. Līdzēji neatbild viens otram par radītiem zaudējumiem, ja tie radušies nepārvaramas varas rezultātā, un izpildīti Līguma 8.3. apakšpunkta noteikumi.

**IX. Citi noteikumi**

9.1. Ja attiecīgais jautājums nav atrunāts Līgumā, to risina saskaņā ar likumiem un citiem normatīvajiem aktiem.

9.2. Līdzēju kontaktpersonas Līguma izpildē ir:

9.2.1. dalībnieks, *vārds, uzvārds, tālruņa nr., e-pasta adrese*.

9.2.2. no departamenta puses: Rīgas valstspilsētas pašvaldības Īpašuma departamenta Būvju sakārtošanas pārvaldes Klientu atbalsta nodaļas projektu vadītāja Linda Beitāne, tālr. 67037293, e-pasts linda.beitane@riga.lv;

9.3. Līguma izpildes ietvaros ar Līguma izpildi saistīto informāciju un paziņojumus, Līdzēji var nodot viens otram, izmantojot e-pastu (tai skaitā neizmantojot drošo elektronisko parakstu), izņemot Līguma izpildes dokumentus un gadījumus, kad ārējie normatīvie akti paredz citu paziņošanas kārtību. Nosūtītais e-pasts ir uzskatāms par saņemtu nākamajā kalendāra dienā. Saziņai Līguma ietvaros Līdzēji izmanto Līguma 9.2. apakšpunktā norādīto kontaktinformāciju.

9.4. Dalībnieks kompensācijas saņemšanai izmanto šādu viņam piederošu norēķinu kontu:

*rekvizīti*

9.5. Līdzējiem 5 (piecu) darba dienu laikā rakstiski jāinformē otrs Līdzējs par rekvizītu (nosaukuma, adreses, norēķinu rekvizītu u. tml.) maiņu, apstiprinot ar parakstu. Līdz šāda paziņojuma saņemšanas dienai visi sūtījumi, ko viens Līdzējs nosūtījis otram Līdzējam uz šajā Līgumā norādīto adresi, atzīstami par pienācīgi nosūtītiem un saņemtiem, kā arī visi maksājumi, kas ieskaitīti šajā Līgumā norādītajā norēķinu kontā, atzīstami par pienācīgi izdarītiem.

9.6. Līgums sastādīts un parakstīts latviešu valodā, 2 (divos) eksemplāros ar pielikumu uz **\_\_ (\_\_\_\_\_\_\_\_\_)** lapām, no kuriem viens Līguma eksemplārs glabājas departamentā, otrs – pie dalībnieka.

**Līdzēju paraksti:**

|  |  |
| --- | --- |
| **Rīgas valstspilsētas pašvaldības**  **Īpašuma departaments**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  *Vladimirs Ozoliņš* | **Dalībnieks:**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** |